ประกาศคณะกรรมการวิชาชีพสาขากิจกรรมบำบัด เรื่อง หลักเกณฑ์และแบบประเมินเพื่อการรับรองสถาบันการศึกษาที่จัดการศึกษาระดับปริญญาตรี สาขากิจกรรมบำบัด พ.ศ. 2554

ประกาศคณะกรรมการวิชาชีพสาขากิจกรรมบำบัด

ประกาศคณะกรรมการวิชาชีพสาขากิจกรรมบำบัด
เรื่อง
หลักเกณฑ์และแบบประเมินเพื่อการรับรองสถาบันการศึกษาที่จัดการศึกษาระดับปริญญาตรี
สาขากิจกรรมบำบัด
พ.ศ. ๒๕๕๔

อาศัยอำนาจตามความในมาตรา ๒๓ (๕) และ (๑๑)
แห่งพระราชบัญญัติการประกอบโรคศิลปะ พ.ศ. ๒๕๔๒ ประกอบกับมาตรา ๙ และมาตรา ๑๑
แห่งพระราชกฤษฎีกากำหนดให้สาขากิจกรรมบำบัดเป็นสาขาการประกอบโรคศิลปะตามพระราชบัญญัติการประกอบโรคศิลปะ
พ.ศ. ๒๕๔๒ พ.ศ. ๒๕๔๕
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๓๔ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการวิชาชีพสาขากิจกรรมบำบัดออกประกาศไว้ ดังต่อไปนี้

ข้อ ๑  ในประกาศนี้
สถาบันการศึกษา หมายความว่า
สถาบันการศึกษาทั้งภาครัฐและเอกชนที่ได้รับอนุญาตให้จัดตั้งตามกฎหมาย
และจัดการศึกษาระดับปริญญาตรีสาขากิจกรรมบำบัด
ส่วนราชการ หมายความว่า
หน่วยงานตั้งแต่ระดับกรมขึ้นไปหรือที่มีฐานะเทียบเท่ากรม
คณะกรรมการวิชาชีพ หมายความว่า
คณะกรรมการวิชาชีพสาขากิจกรรมบำบัด
คณะอนุกรรมการวิชาชีพ หมายความว่า
คณะอนุกรรมการวิชาชีพสาขากิจกรรมบำบัด ด้านตรวจประเมินสถาบันการศึกษา

หมวด ๑
การรับรองสถาบันการศึกษา

ข้อ ๒  สถาบันการศึกษาที่ประสงค์จะขอรับการรับรองสถาบันการศึกษาจากคณะกรรมการวิชาชีพต้องปฏิบัติตามประกาศนี้

ข้อ ๓  การขอรับรองสถาบันการศึกษาของรัฐ
ให้หัวหน้าส่วนราชการหรืออธิการบดีเป็นผู้ยื่นคำขอการรับรองสถาบันการศึกษา
ต่อผู้อำนวยการสำนักสถานพยาบาลและการประกอบโรคศิลปะ กรมสนับสนุนบริการสุขภาพ
กระทรวงสาธารณสุข
สำหรับสถาบันการศึกษาของเอกชนให้ผู้รับใบอนุญาต ผู้จัดการ
หรือผู้แทนนิติบุคคลของสถาบันการศึกษาเป็นผู้ยื่นคำขอการรับรองสถาบันการศึกษา
ต่อผู้อำนวยการสำนักสถานพยาบาลและการประกอบโรคศิลปะ กรมสนับสนุนบริการสุขภาพ
กระทรวงสาธารณสุข
คำขอการรับรองสถาบันการศึกษาให้เป็นไปตามแบบที่กำหนดท้ายประกาศนี้

ข้อ ๔  ให้สถาบันการศึกษายื่นคำขอพร้อมแบบประเมินการรับรองสถาบันการศึกษาตามแบบที่กำหนดท้ายประกาศนี้
ณ สำนักสถานพยาบาลและการประกอบโรคศิลปะ กรมสนับสนุนบริการสุขภาพ กระทรวงสาธารณสุข

ข้อ ๕  ให้คณะกรรมการวิชาชีพแต่งตั้งคณะอนุกรรมการวิชาชีพ
ประกอบด้วยผู้แทนคณะกรรมการวิชาชีพ ๒ คน
ผู้แทนคณะอนุกรรมการวิชาชีพสาขากิจกรรมบำบัด ด้านพัฒนามาตรฐานวิชาการ ๒ คน
ผู้แทนคณะอนุกรรมการวิชาชีพสาขากิจกรรมบำบัด
ด้านพิจารณาขึ้นทะเบียนและจัดสอบความรู้ ๑ คน
ผู้แทนคณะอนุกรรมการวิชาชีพสาขากิจกรรมบำบัด ด้านจรรยาบรรณแห่งวิชาชีพ ๑ คน
และผู้แทนสำนักสถานพยาบาลและการประกอบโรคศิลปะ ๒ คน โดยให้ผู้แทนสำนักสถานพยาบาลและการประกอบโรคศิลปะคนหนึ่งทำหน้าที่เป็นอนุกรรมการวิชาชีพและเลขานุการ
ทั้งนี้ให้ประธานกรรมการวิชาชีพเป็นผู้เลือกประธานอนุกรรมการวิชาชีพ

ข้อ ๖  ให้คณะอนุกรรมการวิชาชีพ
มีหน้าที่ตรวจคำขอและแบบประเมินของสถาบันการศึกษาที่คณะกรรมการวิชาชีพกำหนดท้ายประกาศนี้
ทำการตรวจประเมินสถาบัน
และให้คำแนะนำการพัฒนาสถาบันการศึกษาพร้อมเสนอคณะกรรมการวิชาชีพให้แล้วเสร็จภายใน
๑๒๐ วันนับแต่วันที่ได้รับคำขอและแบบประเมินจากสถาบันการศึกษา

ข้อ ๗  ให้สถาบันการศึกษาที่ขอการรับรองสถาบันเป็นผู้รับผิดชอบค่าใช้จ่ายต่าง
ๆ ของคณะอนุกรรมการวิชาชีพที่เดินทางไปตรวจประเมินสถาบันการศึกษา เช่น
ค่าเบี้ยเลี้ยง ค่าพาหนะ ค่าที่พักและค่าตอบแทน
ตามที่จ่ายจริงแต่ไม่ต่ำกว่าอัตราที่ทางราชการกำหนด

หมวด ๒
หลักเกณฑ์การรับรองสถาบันการศึกษา

ข้อ ๘  สถาบันการศึกษาที่คณะกรรมการวิชาชีพพิจารณาให้การรับรองจะต้องเป็นไปตามเกณฑ์มาตรฐานการรับรองสถาบันการศึกษาที่จัดการศึกษาระดับปริญญาตรีสาขากิจกรรมบำบัดที่คณะกรรมการวิชาชีพประกาศกำหนดท้ายประกาศนี้

ข้อ ๙  คณะกรรมการวิชาชีพต้องออกหนังสือรับรองสถาบันการศึกษาให้แก่สถาบันการศึกษาเมื่อผลการพิจารณาผ่านเกณฑ์มาตรฐานการรับรองสถาบันการศึกษาที่คณะกรรมการวิชาชีพประกาศกำหนด
หนังสือรับรองสถาบันการศึกษาให้มีอายุ ๕
ปีนับแต่วันที่คณะกรรมการวิชาชีพได้มีมติรับรองสถาบันการศึกษานั้น
การออกหนังสือรับรองสถาบันการศึกษาให้เป็นไปตามแบบที่กำหนดท้ายประกาศนี้

ข้อ ๑๐  หากผลการประเมินสถาบันการศึกษาของสถาบันการศึกษาใดไม่ผ่านตามเกณฑ์มาตรฐานการรับรองสถาบันการศึกษา
สถาบันการศึกษานั้นจะต้องปรับปรุงแก้ไขให้เป็นไปตามเกณฑ์มาตรฐานการรับรองสถาบันการศึกษาที่คณะกรรมการวิชาชีพกำหนดในข้อ
๘ ให้แล้วเสร็จภายใน ๑๘๐ วัน นับแต่วันที่ได้รับแจ้งผลการประเมิน พร้อมแจ้งให้คณะอนุกรรมการวิชาชีพทำการประเมินซ้ำอีกครั้งหนึ่ง
ถ้าสถาบันการศึกษาไม่ยื่นผลการปรับปรุงแก้ไขภายในระยะเวลาที่กำหนดในวรรคหนึ่ง
ถือว่าสถาบันการศึกษานั้นไม่ผ่านการรับรองและต้องยื่นคำขอการรับรองสถาบันการศึกษาใหม่

ข้อ ๑๑  สถาบันการศึกษาต้องยื่นคำขอพร้อมแบบประเมินการรับรองสถาบันการศึกษาเพื่อขอรับการประเมินการรับรองสถาบันการศึกษาใหม่
โดยยื่นล่วงหน้าไม่น้อยกว่า ๙๐ วัน ก่อนครบกำหนด ๕ ปี
นับแต่วันที่คณะกรรมการวิชาชีพได้มีมติรับรองสถาบันการศึกษา
หากสถาบันการศึกษาใดมีการปรับปรุงหลักสูตรของสถาบันการศึกษา
สถาบันการศึกษานั้นจะต้องยื่นคำขอพร้อมแบบประเมินการรับรองสถาบันการศึกษาใหม่ทุกครั้ง
ในกรณีที่สถาบันการศึกษายื่นคำขอมาแล้ว
แต่คณะกรรมการวิชาชีพพิจารณายังไม่แล้วเสร็จภายในระยะเวลาที่กำหนดในข้อ ๖
ให้ถือว่า คณะกรรมการวิชาชีพให้การรับรองจนกว่าผลการพิจารณาจะเป็นอย่างอื่น

ข้อ ๑๒  ในกรณีที่สถาบันการศึกษาที่ได้รับการรับรองสถาบันการศึกษาใดไม่ปฏิบัติให้เป็นไปตามเกณฑ์มาตรฐานที่คณะกรรมการวิชาชีพกำหนดในข้อ
๘
ให้คณะกรรมการวิชาชีพโดยคำแนะนำของคณะอนุกรรมการวิชาชีพมีอำนาจออกคำสั่งเพิกถอนการรับรองสถาบันการศึกษานั้นได้

ข้อ ๑๓  สถาบันการศึกษาที่คณะกรรมการวิชาชีพได้ให้การรับรองสถาบันการศึกษาก่อนวันที่ประกาศนี้ใช้บังคับ
ให้ถือว่าสถาบันการศึกษานั้นได้รับการรับรองตามประกาศนี้ และให้มีอายุ ๕ ปี
นับแต่วันที่ประกาศนี้ใช้บังคับ และให้นำความในข้อ ๑๑ มาใช้บังคับโดยอนุโลม

ข้อ ๑๔  ในกรณีที่มีปัญหาตามประกาศนี้ให้คณะกรรมการวิชาชีพเป็นผู้วินิจฉัยชี้ขาด

ข้อ ๑๕[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒ สิงหาคม พ.ศ. ๒๕๕๔
สร้อยสุดา
 วิทยากร
ประธานกรรมการวิชาชีพสาขากิจกรรมบำบัด

[เอกสารแนบท้าย]

๑. คำขอการรับรองสถาบันการศึกษาที่จัดการศึกษาระดับปริญญาตรีสาขากิจกรรมบำบัด
๒. แบบประเมินการรับรองสถาบันการศึกษาที่จัดการศึกษาระดับปริญญาตรีสาขากิจกรรมบำบัด
๓. เกณฑ์มาตรฐานการรับรองสถาบันการศึกษาที่จัดการศึกษาระดับปริญญาตรี
สาขากิจกรรมบำบัด
๔. หนังสือรับรองสถาบันการศึกษาสาขากิจกรรมบำบัด

(ดูข้อมูลจากภาพกฎหมาย)

ปริยานุช/ผู้จัดทำ
๒๓ ธันวาคม
๒๕๕๔

ปณตภร/ผู้ตรวจ
๒๗ ธันวาคม
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๑๕๔ ง/หน้า ๒๑/๒๐ ธันวาคม ๒๕๕๔